Lesersbrief: Here, ons verwaarloos en misbruik U skeppingAnoniem skryf oor Moederaardedag: (Foto: Pixabay) Hemelse Vader, Ek bid vanoggend met gemengde gevoelens… Ons herdenk en vier ons aardse tuiste. Dis Moederaardedag. Ek is hartseer oor ons mislukking om U wêreld op te pas soos U ons beveel het. Ons bemors en verwaarloos, ons roei uit en misbruik. Here, ek bely my aandeel hieraan. Sonder om te dink, tree ek met so min respek op teenoor hierdie wonderwêreld wat U gemaak het. Open die oë van my hart, Here. Ek het vanoggend ŉ foto gekry van ŉ kleurvolle voëltjie. Dit het my asem skoon weggeslaan. Saam met die natuurwette, musiekklanke, formules, kragte, kleure en natuurtonele verkondig dit iets van U goddelike kunstenaarshand. Op hierdie vaal blou spikkeltjie-aarde wat in sirkels draai en dans in die onmeetlikheid, ŉ ruimte waarin noord en suid geen betekenis het nie, haal ek asem en buig ek in aanbidding voor U as die Here oor alles. Ek vergaap my aan die duisende sterre en besef my kleinheid, my broosheid. Wat is die mens dan dat U aan ons dink, dat U ons, vir my, liefhet? U het deur Christus U liefde onbetwisbaar geopenbaar. U het U Heilige Gees in my uitgestort en die gemis in my menswees gevul met U liefde. Ek aanbid U as ŉ geliefde skepsel, as kind van die Hemelkoning. Ek is getroos. Ek is vol dankbaarheid in U arms. Ek weet dat niks my uit U hande kan ruk nie. Amen.